b"\n_START_ARTICLE_\nDuncan Grant\n_START_SECTION_\nBiografia\n_START_PARAGRAPH_\nFou el fill d'un oficial de l'ex\xc3\xa8rcit i va passar la seua primera infantesa a l'\xc3\x8dndia i Birm\xc3\xa0nia. El 1894, a l'edat de 9 anys, va tornar a Anglaterra i va viure amb el seu oncle, Sir Richard Strachey. Mentre estudiava a l'Escola de St. Paul, Londres, les seus habilitats art\xc3\xadstiques es van fer evidents aviat i va poder assistir a classes particulars de dibuix. Entre els anys 1902 i 1904 va assistir a l'Escola d'Art de Westminster. _NEWLINE_Estudi\xc3\xa0 a l'acad\xc3\xa8mia Slade, a It\xc3\xa0lia i a Par\xc3\xads. Era cos\xc3\xad de l'escriptor Lytton Strachey i va \xc3\xa9sser membre del Grup de Bloomsbury, creat per Roger Eliot Fry, i Clive i Vanessa Bell. Va exposar al New English Art Club i amb el London Club. Contribu\xc3\xad tamb\xc3\xa9 a la segona exposici\xc3\xb3 postimpressionista de 1912. L'obra d'aquest per\xc3\xadode, que responia a les noves tend\xc3\xa8ncies franceses de l'\xc3\xa8poca, el ratific\xc3\xa0 com un dels pintors brit\xc3\xa0nics m\xc3\xa9s avan\xc3\xa7ats del moment. A partir del 1913, aproximadament, reb\xc3\xa9 la influ\xc3\xa8ncia de l'escultura africana i va esdevenir un dels pioners de l'art abstracte a Anglaterra. El 1914 realitz\xc3\xa0 Abstract Kinetic Collage Painting, originalment dissenyada per a \xc3\xa9sser presentada amb l'acompanyament de la m\xc3\xbasica de J. S. Bach (actualment es troba a la Tate Gallery, la qual n'ha editat un v\xc3\xaddeo, per a mostrar el descobriment de la pintura tal com va \xc3\xa9sser pensat en un principi)._NEWLINE_La pintura m\xc3\xa9s recent de Grant \xc3\xa9s m\xc3\xa9s tradicional i molts cr\xc3\xadtics el prefereixen com a dissenyador. Va \xc3\xa9sser un dels dissenyadors amb m\xc3\xa9s talent de tots els que treballaren en els Omega Workshops de Fry. Tamb\xc3\xa9 va col\xc2\xb7laborar amb Vanessa Bell (visqueren junts des del 1914, aproximadament) en decoraci\xc3\xb3 interior despr\xc3\xa9s que tanquessin els tallers el 1919. La seua obra inclou dissenys per al ram t\xc3\xa8xtil, la cer\xc3\xa0mica, l'escenografia i el vestuari. La Tate Gallery i el Courtauld Institute of Art tenen mostres de la seua obra.\n_START_SECTION_\nLlegat\n_START_PARAGRAPH_\nDespr\xc3\xa9s d'una formaci\xc3\xb3 cosmopolita en els cercles d'art de Londres, Par\xc3\xads i It\xc3\xa0lia, Duncan Grant va \xc3\xa9sser un dels primers pintors brit\xc3\xa0nics en secundar la revoluci\xc3\xb3 postimpressionista. La seua pr\xc3\xb2pia obra va \xc3\xa9sser durant anys una s\xc3\xadntesi del color de Matisse i el disseny controlat dels cubistes posteriors (aix\xc3\xb2 va \xc3\xa9sser evident a partir del 1913 en els dissenys produ\xc3\xafts pels Omega Workshops de Roger Eliot Fry). Durant el per\xc3\xadode d'entreguerres, l'estil de Grant va esdevenir m\xc3\xa9s naturalista, encara que conservant una certa adher\xc3\xa8ncia al color i el disseny formal, per la qual cosa era, probablement, l'\xc3\xbanic artista d'al\xc3\xa7ada que estava estretament associat al Grup de Bloomsbury encara que el seu treball, de vegades, patia de la seua passi\xc3\xb3 per la sensibilitat i el bon gust."